《画为蔡友琴赋》
明代·徐庸

江花淡又浓，江水晴且深。棹□木兰艇，远渡江之阴。

江上多好山，山中饶树林。有石平若砥，拂拭尘不侵。

潜名两高士，谈笑俄盍簪。欲别情不忍，载鼓薰风琴。

冷冷山水趣，谁道无知音。幽鸟寂不喧，暮霭凝徽金。

披图写新句，惭作郢中吟。

作者简介：徐庸，字用理，吴郡人。采辑永乐至正统四代之诗，为《湖海耆英集》一十二卷、《南州诗集》五卷（小辋川乌丝栏钞本）、《高太史大全集十八卷》等。